Brunel aangestel as nuwe Franse breier | Netwerk24
Jacques Brunel, die voormalige hoofafrigter van die Italiaanse rugbyspan, is Woensdag as die nuwe man in beheer van Frankryk se nasionale span aangestel.
Guy NovesFoto: Gallo Images
Brunel, wat tans die klubspan Bordeaux Begles brei, vervang die beleerde Guy Novès wat vanjaar net drie toetse in beheer van Les Bleus kon wen.
Frankryk het onder Novès 'n rampspoedige toer na Suid-Afrika beleef, met die Springbokke wat die besoekers oortuigend in al drie kragmetings geklop het.
Frankryk het ook tuis teen die All Blacks kleigetrap en 'n vierde keer vanjaar teen Suid-Afrika verloor.
Die gelykopuitslag teen Japan in November was die laaste strooi vir die Franse Rugbyunie (FFR).
"Ek het gehoop dat ons Guy en sy bestuurspan tot en met 2019 se Wêreldbekertoernooi in Japan sou behou, maar iets moes gedoen word," het Bernard Laporte, president van die FFR, gesê.
"Ons kon nie meer so aangaan nie en ons moes verantwoordelikheid neem. Dit is 'n pynlike situasie vir hom en vir ons, maar dit kon nie so voortduur nie.
"Daar is verskeie kandidate wat vir die pos oorweeg kon word, maar ek ken Jacques Brunel goed. Hy het die ervaring. Hy is die tipe persoon wat dié groot verantwoordelikheid op sy skouers kan dra."
Die 63-jarige Brunel sal ná Saterdag se Top14-wedstryd tussen Bordeaux en Stade Francais die rol van Franse afrigter oorneem.
Brunel word aan die diepkant ingegooi, aangesien die Sesnasiesreeks oor net 'n bietjie meer as 'n maand afskop.
Les Bleus se eerste wedstryd is op 3 Februarie teen Ierland in die Stade de France.
Die Franse span toer ook volgende jaar na Nieu-Seeland vir drie toetswedstryde.
Brunel het die Italiaanse span na die 2015-Wêreldbekertoernooi geneem, maar nie in sy termyn groot sukses behaal nie. – Sportredaksie, Reuters